༄༅། །དོན་ཐམས་ཅད་གྲུབ་པའི་སྒྲུབ་ཐབས། སློབ་དཔོན་མཁས་པ་གྲུབ་པ་
བརྙེས་པ་ཨ་བ་དྷཱུ་ཏཱི་པའི་ལུགས།
༄༅༅། །དེ་ལ་དང་པོར་རེ་ཞིག་སྔགས་པས་སྐྱེ་བོས་དབེན་ཞིང་ཡིད་དང་མཐུན་པའི་
ས་ཕྱོགས་སུ་སྟན་བདེ་བ་ལ་འདུག་སྟེ། དམ་ཚིག་དང་བཅས་པས་གནས་དང༌། བདག་དང༌།
རྣལ་འབྱོར་སྲུང་བའི་དོན་དུ། བགེགས་ཐམས་ཅད་ཉེ་བར་ཞི་བར་བྱེད་པའི་སྔགས་བརྗོད་པར་
བྱ་བ་ནི། ༀ་ཧྲཱིཿགྷ་གྷ། གྲཱ་ཏ་ཡ་གྲཱ་ཏ་ཡ། སརྦ་དུཥྚཱན་ཧཱུཾ་ཕཊ་སྭཱ་ཧཱ། དེ་ནས་གཏོར་མ་སྦྱིན་པ་
སྔོན་དུ་འགྲོ་བ་ཅན་གྱིས་བཅོམ་ལྡན་འདས་མ་རྡོ་རྗེ་ཕག་མོ་བསྒོམ་པར་བྱའོ། །དེ་ནས་རང་གི་
ལྟེ་བའི་དབུས་སུ་འཁོར་ལོ་གྲུ་གསུམ་དམར་པོ་བསྒོམས་ནས། དེའི་དབུས་སུ་པདྨ་དམར་པོ་
འདབ་མ་བཞི་པའི་ལྟེ་བར་རོ་དང་ཉི་མའི་དཀྱིལ་འཁོར་གྱི་སྟེང་དུ་ཡི་གེ་ཧཱྃ༔དམར་པོ་བསྐལ་
པའི་མེ་འབར་བ་བལྟ་བར་བྱའོ། །དེའི་རྗེས་ལ་ས་བོན་དེ་ཡོངས་སུ་གྱུར་པ་ལས་སྐྱེས་པའི་རྡོ་
རྗེ་ཕག་མོ་ལི་ཁྲི་ལྟར་དམར་བའི་མདོག་ཅན། པདྨ་དང་། ཡི་དྭགས་དང༌། ཉི་མའི་དཀྱིལ་
འཁོར་ལ་གཡས་བརྐྱང་བའི་ཞབས་ཀྱིས་བཞུགས་པ། སྐྲ་དང༌། བ་སྤུ་དང༌། སྦོ་གཞུང་གི་སྤུ་
གྱེན་དུ་ལངས་པ། ཐོད་པ་ལྔས་དཔྲལ་བར་བརྒྱན་པར་བྱས་ལ། མགོ་བོའི་ཕྲེང་བས་སྐུ་ལ་
བརྒྱན་པ། ཕྱག་རྒྱ་ལྔས་མཛེས་པར་བྱས་པ། ཞལ་གཅིག་པ་སྤྱན་གསུམ་པ། ཞལ་ཁྲོ་གཉེར་
བསྙེར་བ་རྡོ་རྗེའི་འོད་མངའ་ཞིང་ལྗགས་འདྲིལ་བ། གཅེར་བུ་ཕྱག་བཞི་པ། གཡས་ན་རྡོ་རྗེ་
དང་། རྡོ་རྗེ་ལྕགས་ཀྱུ་འཛིན་པ། གཡོན་ན་ཐོད་པ་དང་། ཁ་ཊཱཾ་ག་དང། སྡིགས་མཛུབ་དང་།
-470-

སྔགས་ལ་འཇུག་པའི་སྒོ་ལས། རྡོ་རྗེ་རྣལ་འབྱོར་མའི་ཆོས་སྐོར་རིམ་པ་བཞུགས། ༨༨༽
ཞགས་པ་བསྣམས་པ། ཐུང་ཞིང་གསུས་པ་འཕྱང་བ། གདུག་པ་ཅན་ཐམས་ཅད་ཀྱིས་བཟོད་
པར་དཀའ་བའི་གད་མོ་དགོད་པ། ཁྲོ་མོའི་རང་བཞིན་ཅན་དེ་ལྟ་བུར་གྱུར་པར་བསྒོམ་པར་བྱའོ། །
དེ་ནས་ཡེ་ཤེས་ཀྱི་ལྷ་མོ་བཀུག་ནས་ཆོ་ག་བཞིན་དུ་བཅུག་སྟེ། ཡང་དག་པར་མཆོད་
ནས། མཉམ་པར་བཞག་པའི་སེམས་ཀྱིས་བསྙེན་པའི་དུས་སུ་སྔགས་ཀྱི་བཟླས་པ་བྱའོ། །ཨོཾ་
བཛྲ་བཱ་རཱ་ཧཱི་ཨཱ་བེ་ཤ་ཡ་སམྦ་དུཿཧྰུྃ་ཧྲཱིཿསྭཱ་ཧཱ། འཁོར་ལོ་གྲུ་གསུམ་ལ་གནས་པའི་གསང་སྔགས་
བཟླས་པ་དང༌། མཆོད་པ་དང༌། སྒོམ་པའི་ཆོ་ག་འབུམ་བཟླས་པས་འགྲུབ་སྟེ། འདི་ལ་ཐེ་ཚོམ་
མི་བྱའོ། །ཐང་ཁ་ལ་སོགས་པའི་མདུན་དུ་ཤ་ཆེན་གྱི་ཕྱེ་མའི་བདུག་པ་སྔགས་འདིས་མཉམ་
པར་བཞག་པས་དབུལ་ལོ། །ཨོཾ་ཨཱཿཧཱུྃ་ཧཱུྃ་ཧཱུྃ་ཧཿཧཿཞེས་པ་ལ་ལན་ཉི་ཤུ་རྩ་གཅིག་བརྗོད་པ་
དང་བཅས་པས་བདུག་པ་དབུལ་ཏེ། གཞན་དུ་མ་ཡིན་ནོ། །ཨོཾ་ཧྲཱི་ཧཾ་ཧཾ། ཧེ་ཧེ། ཧ་ཧ། ཧི་ཧི།
ཕོ་ཕྱྀ་ཕོ། ཞེས་བྱ་བའི་སྔགས་སྒྲ་དང་བཅས་པ་བརྗོད་ཅིང༌། མཆོད་པའི་ཡོ་བྱད་ལྔ་དང་བཅས་
པའི་གཏོར་མ་མཚན་ཕྱེད་ན་དབུལ་བར་བྱ་སྟེ། གཏོར་མ་བྱིན་པ་འདི་ཡིས་ནི། །རྟག་ཏུ་བདུད་
སོགས་ཞི་བར་བྱེད། །ཉེ་བར་བསྟན་པ་ཇི་ལྟ་བ་བཞིན་དུ་གསངས་ནས་མཆོད་པ་བྱས་ན་རྡོ་རྗེ་
རྣལ་འབྱོར་མ་འགྲུབ་པར་འགྱུར་རོ། །དེ་ལྟར་བསྙེན་པ་བྱས་ནས་དངོས་གྲུབ་སྒྲུབ་པའི་དུས་
སུ་ནི་ཚོགས་པ་ཚང་བ་ཅན་གྱིས་ཉེ་བར་བསྟན་པ་ཇི་ལྟ་བ་བཞིན་དུ་ཐམས་ཅད་བྱས་ན། དེ་ལ་
རྣལ་འབྱོར་མས་བྱིན་གྱིས་བརླབ་ཀྱི་གཞན་དུ་ནི་མ་ཡིན་ནོ། །དོན་ཐམས་ཅད་གྲུབ་པའི་སྒྲུབ་
ཐབས་སློབ་དཔོན་མཁས་པ་གྲུབ་པ་བརྙེས་པ་ཨ་བ་དྷཱུ་ཏཱི་པས་མཛད་པའོ།།
།།
-471-